একধাক্কায় ২ কোটি টাকা বেতন কমতে চলেছে কোহলি-রোহিতের!

ওয়েব ডেস্ক : বার্ষিক বেতনে কোপ পড়তে চলেছে বিরাট কোহলি (Virat Kohli) ও রোহিত শর্মার (Rohit Sharma)। তার জেরে একধাক্কায় ২ কোটি টাকা কমতে চলেছে তাঁদের বেতন। এমন গুঞ্জন ছড়িয়েছে ক্রিকেট মহলে। তবে এই দুই তারকা ব্যাটার বর্তমানে খেলেন ক্রিকেটের একটি ফরম্যাটেই। সেই কারণেই তাঁদের বেতন কমতে পারে বলেই সূত্রের খবর।

২০২৫ সালের এপ্রিল মাসে বার্ষিক কেন্দ্রীয় চুক্তি প্রকাশ করেছিল ভারতীয় ক্রিকেট বোর্ড বা বিসিসিআই (BCCI)। সেই চুক্তিতে ‘এ প্লাস’ ক্যাটাগরিতে ছিলেন বিরাট ও রোহিত। মূলত, এই ক্যাটাগরিতে সেই ক্রিকেটাররাই থাকেন, যারা দেশের হয়ে তিন ফরম্যাটেই খেলেন। এই দুই তারকা টি২০ থেকে অবসর নেওয়ার পরও তাঁদেরকে সর্বোচ্চ ক্যাটাগরিতে রেখেছিল বোর্ড। তাঁদের সঙ্গে রবীন্দ্র জাদেজা ও জশপ্রীত বুমরাও ছিলেন এই ক্যাটাগরিতে। এই ক্যাটাগরিতে ক্রিকেটারদের বার্ষিক বেতন হয়ে থাকে ৭ কোটি টাকা।

আরও খবর : দ্বিতীয় টি২০ ম্যাচে কেমন হতে পারে ভারতের সম্ভাব্য একাদশ?

তবে এই চুক্তির পরেই টেস্ট থেকে অবসর নেন কোহলি ও রোহিত। ফলে তাঁরা বর্তমানে শুধু ওয়ানডে ক্রিকেট খেলছেন। যার কারণে তাঁদেরকে সর্বোচ্চ ক্যাটাগরিতে রাখা উচিত কি না, তা নিয়ে বোর্ডের অন্দরে আলোচনা চলছে বলে সূত্রের খবর। তবে শোনা যাচ্ছে, ‘এ প্লাস’ থেকে কোহলি ও রোহিতকে ‘এ’ ক্যাটাগরিতে নামিয়ে আনা হতে পারে। যেখানে বার্ষিক বেতন হবে ৫ কোটি টাকা। তবে মনে করা হচ্ছে জাদেজাকে (Ravindra Jadeja) ‘এ প্লাস’ ক্যাটাগরিতেই রাখবে বোর্ড। অন্যদিকে শুভমন গিল (Shubman Gill) উঠে আসতে পারেন ‘এ’ ক্যাটাগরিতে।

গত এপ্রিলে যে বার্ষিক চুক্তি হয়েছিল, তাতে কোন ক্রিকেটার কোন ক্যাটাগরিতে রয়েছেন তা দেখে নেওয়া যাক…

গ্রেড ‘এ প্লাস’ ক্যাগরিতে রয়েছেন, রোহিত শর্মা, বিরাট কোহলি, জশপ্রীত বুমরাহ, রবীন্দ্র জাদেজা। গ্রেড ‘এ’ ক্যাটাগরিতে রয়েছেন, মহম্মদ সিরাজ, কেএল রাহুল, শুভমান গিল হার্দিক পাণ্ডিয়া, মহম্মদ শামি, ঋষভ পন্থ। গ্রেড ‘বি’-তে রয়েছেন সূর্যকুমার যাদব, কুলদীপ যাদব, অক্ষর প্যাটেল, যশস্বী জয়সওয়াল, শ্রেয়স আইয়ার। আর গ্রেড ‘সি’তে রয়েছেন, রিঙ্কু সিং, তিলক বর্মা, রুতুরাজ গায়কোয়াড়, শিবম দুবে, রবি বিষ্ণোই, ওয়াশিংটন সুন্দর, মুকেশ কুমার, সঞ্জু স্যামসন, অর্শদীপ সিং, প্রসিদ্ধ কৃষ্ণ, রজত পাতিদার, ধ্রুব জুড়েল, সরফরাজ খান, নীতীশ কুমার রেড্ডি, ঈশান কিষান, অভিষেক শর্মা, আকাশ দীপ, বরুণ চক্রবর্তী, হর্ষিত রানা।